સાથોસાથ એક બીજી વસ્તુ બની. છેલ્લા થોડા મહિનાથી કેતકીને લાગતું હતું કે વિનાયક-નિરાલીના સંબંધ નોર્મલથી કંઈક વિશેષ બની રહ્યાં છે. એક જ બિઝનેસમાં જોડાવાથી સાથે રહેવાનું બને એ સ્વાભાવિક છે, કેતકીએ જ તે સ્વીકારેલ. હમણાં હમણાં વિનાયકની હાજરીમાં નિરાલીની આંખોમાં ઉદ્ભવતી એ લિપિ પોતે ખુદ સ્ત્રી હોવાથી સારી રીતે ઉકેલી શકતી હતી. અલબત્ત, પોતાના માટે કોઈ ઉપેક્ષા નહોતી, પણ વિનાયકનો નિરાલી પ્રત્યેના ઝુકાવનો અણસાર પણ એ અનુભવી શકતી હતી.